**Seimo narės R. Baškienės pranešimas: festivalis visai šeimai „Naisių vasara“ – kultūros, blaivybės ir džiaugsmo šventė**

2012 m. liepos 11 d. pranešimas VIR

Trečius metus Šiaulių rajone Naisiuose  organizuojamas festivalis visai šeimai „Naisių vasara“ šiemet bus dar išskirtinesnis. Vyks net dviejų muziejų atidarymas: Baltų dievų muziejus po atviru dangumi, kur puikuosis virš 60 ąžuolinių skulptūrų bei 150 inkilų paukšteliams muziejus.

Dvi dienas lankytojus džiugins įvairių profesionalių meno ir muzikos kolektyvų pasirodymai: Andrius Kulikauskas, Linas Adomaitis, „Lemon Joy“, patriotinio roko grupė „Thundertale“ (Perkūno sakmė), folkloro grupė „Kūldringa“, folkloro ansamblis „Knituva“ ir kiti žinomi atlikėjai ir kolektyvai. Teatro mėgėjai turės galimybę žiūrėti „Naisių vasaros“ teatro spektaklius. Įspūdingą programą, skirtą paminėti kunigaikščio Algirdo pergalės prieš Aukso Ordą prie Mėlynųjų Vandenų 650 metines, parodys Viduramčių pasiuntinių riteriai. Vyks žemaitukų Nacionalinės taurės varžybos, Lietuvos kaimo bendruomenių sporto žaidynės. Žavės ugnies misterija ir fejerverkai.

Naisių  kaimo bendruomenė ir šiame kaime gimęs kultūros mecenatas, verslininkas Ramūnas Karbauskis siekia įrodyti, kad kaimas gali gyventi gražiai ir kultūringai. Naisiuose yra įsteigtas pirmasis profesionalus teatras kaime „Naisių vasara“, veikia vienas didžiausių ir moderniausių dažasvydžio centrų Europoje. Kaime įsikūręs Literatūros muziejus su žinoma Zigmo Gėlės-Gaidamavičiaus premija ir poetų parku. Senas lietuviškas žirgininkystės tradicijas puoselėja Naisių žemaitukų žirgų veislės žirgynas. Šiame kaime filmuojamas jau ketvirtas serialo „Naisių vasara“ sezonas.

Naisių vasaros festivalis liepos 14–15 dienomis vėl suburs Lietuvos šeimas džiaugsmui ir gražiam bendravimui, nes festivaliai Naisiuose organizuojami puoselėjant blaivybės ir sveiko gyvenimo būdo tradicijas. „Naisių vasaros“ festivalio organizatoriai maloniai kviečia visus atvykti į Naisius.

*Daugiau informacijos apie festivalį internetiniame puslapyje:* [*www.naisiuvasara.lt*](http://www.naisiuvasara.lt/)

*Seimo narė,
festivalio visai šeimai „Naisių vasara“ globėja Rima Baškienė
Tel. 8 698 42173*

|  |
| --- |
|  |